SKRIFTLIG FORESPØRGSEL P-0974/02

af Brian Crowley (UEN) til Kommissionen

(3. april 2002)

Om: Krise i Madagaskar

Den 22. november 2001 udsendte formandskabet på vegne af Den Europæiske Union en erklæring om Madagaskars præsidentvalg. Formandskabet udtalte, at det interesseret holdt nøje øje med forberedelser til og afholdelsen af præsidentvalget den 16. december 2001. Det var endvidere tilfreds med de madagaskiske myndigheders indsats for at sikre, at valget blev afholdt i overensstemmelse med de demokratiske procedurer.

Vil Kommissionen nu fremlægge en ajourført vurdering af situationen i Madagaskar efter valget på baggrund af ovennævnte erklæring og den fælles holdning af 25. maj 1998, hvori EU understregede behovet for at overholde menneskerettighederne, de demokratiske principper, retsstatsprincippet og princippet for god regeringsførelse i Afrika?

Vil Kommissionen yderligere fremsætte en udtalelse om spørgsmålet vedrørende påstået korruption i dette land og anvendelsen af den afgiftsfri zone som et område for billig arbejdskraft?

Vil Kommissionen til sidst redegøre for, hvilke EU-aktioner og nye initiativer der bliver sat i gang og kan sættes i gang i fremtiden for at sikre udviklingen af et stærkt demokrati og en stærk økonomi i Madagaskar?

Svar afgivet på Kommissionens vegne af Poul Nielson

(7. maj 2002)

Kommissionen følger nøje udviklingen på Madagascar. Den beklager voldshandlingerne i efterspillet til præsidentvalget i december 2001. Den støtter de mæglingsbestræbelser, som Organisationen for Afrikansk Enhed og De Forenede Nationer udfolder, og har afgivet erklæringer til at tilskynde de involverede parter til at indlede en demokratisk dialog og udvise mådehold.

Kommissionen er klar over, at der forekom uregelmæssigheder i valgprocessen: et konsortium af lokale ikke-statslige organisationer (ngo'er) og kirkerepræsentanter fulgte valget, men de af konsortiet offentliggjorte resultater er ufuldstændige og svarer ikke overens med de officielle data.

EU hilste på denne baggrund i sin erklæring af 22. april 2002 de to præsidentkandidaters aftale, der blev underskrevet i Dakar den 18. april 2002, velkommen.

De to kandidater enedes i et forsoningsforsøg om en overgangsregering og en folkeafstemning, som skulle afholdes inden for seks måneder med hjælp fra FN, OAU, Den Europæiske Union og verdenssamfundet, hvis der ikke fremstod nogen klar vinder af nyoptællingen af stemmerne fra præsidentvalget i december.

De resultater, der er nået med denne aftale, er på linje med Den Europæiske Unions mål for genetablering af civilfreden og de demokratiske principper i landet og indsatsen for at finde en politisk løsning på krisen.

Den Europæiske Union er rede til at yde politisk og teknisk støtte til gennemførelsen af aftalen og i udsigten til eventuel afholdelse af et nyt valg at hjælpe med tilrettelæggelsen bl.a. ved at udsende internationale observatører.

Aftalen gør det endvidere muligt for Den Europæiske Union at fortsætte med sin bistand og sine samarbejdsprogrammer.

Korruption er et problem. Det er netop af denne grund, at en retsreform er blevet identificeret som et centralt anliggende, og der vil blive gennemført et program på området som led i det nationale vejledende program (NIP) under 9. Europæiske Udviklingsfond (EUF).

Hvad angår den afgiftsfrie zone, var der i denne beskæftiget 110 000 personer i 2001. På grund af den politiske situation forventes det, at der kun vil være beskæftiget 30 000 i zonen ved udgangen af 2002. Lønningerne i den afgiftsfri zone ligger over gennemsnittet på Madagascar.

Med hensyn til udviklingsinitiativer blev 9. EUF-landestrategidokumentet og det nationale vejledende program for Madagascar vedtaget af Kommissionen i november 2001, men underskrivelsen er blevet udskudt på grund af den politiske krise. Tildelingen til Madagascar er på 327 mio. EUR. Transport og udvikling af landdistrikter er målsektorer i det fremtidige samarbejdsprogram. Andre anliggender med styrkelse af retsstaten og god regeringsførelse omtales også, særlig spørgsmålet om retsreform.